NWR ตั้งเป้าคว้างานเพิ่ม ดันแบ็กล็อกแตะ 3 หมื่นลบ. จ่อรับรู้ 25% หนุนผลงานทั้งปีพลิกกำไร
NWR ตั้งเป้าคว้างานเพิ่ม ดันแบ็กล็อกแตะ 3 หมื่นลบ. จ่อรับรู้ 25% หนุนผลงานทั้งปีพลิกกำไร
13 ก.ค. 2563

นายปสันน สวัสดิ์บุรี รองกรรมการผู้จัดการอาวุโส บริษัทเนาวรัตน์พัฒนาการ จำกัด (มหาชน) หรือ NWR เปิดเผยว่า บริษัทอยู่ระหว่างเจรจาพันธมิตรต่างประเทศเพื่อเข้ารับงานโครงสร้างพื้นฐานขนาดใหญ่ในไทย ซึ่งปัจจุบันอยู่ระหว่างเข้าประมูลงานใหม่กว่า 51,723 ล้านบาท โดยคาดว่าจะได้ข้อสรุปภายในไม่ช้านี้
ขณะที่ทั้งปี 2563 บริษัทตั้งเป้าคว้างานใหม่กว่า 20,000 ล้านบาท ล่าสุดเซ็นสัญญางานใหม่ไปแล้ว 10,000 ล้านบาท ซึ่งการทยอยรับงานใหม่ๆจะสนับสนุนให้ปริมาณงานในมือ (Backlog) เพิ่มขึ้นจากปัจจุบันที่ 30,000 ล้านบาท
ส่วนแนวโน้มผลงานไตรมาส 2/63 จะเติบโตก้าวกระโดด เมื่อเทียบกับช่วงเดียวกันของปีก่อน เนื่องจากบริษัทจะทยอยรับรู้รายได้จาก Backlog ที่ 29,917 ล้านบาท ซึ่งจะทยอยรับรู้รายได้ในปีนี้ 25% ของปริมาณงานทั้งหมด ดังนั้นทั้งปี 2563 มั่นใจว่าจะพลิกมีกำไรสุทธิและรายได้รวมจะเติบโต 25% เมื่อเทียบกับปี 2562 ที่ขาดทุนสุทธิ 515.22 ล้านบาท และรายได้รวม 7,871 ล้านบาท
สำหรับธุรกิจอสังหาริมทรัพย์ โดยโครงการแนวราบทั้ง 3 โครงการจะทยอยโอนเข้ามาต่อเนื่อง ประกอบด้วย 1. โครงการ วิลล่า บารานี มูลค่า 630 ล้านบาท จำนวน 198 ยูนิต ปิดการขายในปีนี้, 2.โครงการบ้านเดี่ยวบารานี พาร์ค มูลค่า 1,000 ล้านบาท จำนวน 87 ยูนิต ปัจจุบันขายไปแล้ว 31% และทยอยโอนให้ลูกค้า 31% และ 3. โครงการบารานี เรสซิเดนซ์ มูลค่า 850ล้านบาท จำนวน 140 ยูนิต ปัจจุบันมียอดขาย 66% และทยอยโอนให้ลูกค้า 51% ทั้งนี้คาดว่าจะขายและโอนหมดในช่วงกลางปี 64
ส่วน โครงการอสังหาฯประเภทคอนโดฯ เอสเพน คอนโด ลาซาล จำนวน 3 เฟส ซึ่งเฟส A มูลค่า 780 ล้านบาท จำนวน 425 ยูนิต ได้ทำการเปิดขาย 97% และมียอดโอนแล้ว 93% ส่วนเฟส B มูลค่าโครงการ 750 ล้านบาท มี 398 ยูนิต มียอดขาย 75% และทยอยโอนให้กับลูกค้า 71% ขณะที่เฟส C มูลค่าโครงการ 821 ล้านบาท จำนวน 425 ยูนิต กำลังก่อสร้าง ตอนนี้มียอดขาย 21% และคาดโครงการนี้จะแล้วเสร็จและเริ่มทยอยโอนให้กับลูกค้าเดือนธ.ค.ปีนี้
นอกจากนี้มีโครงการอสังหาฯที่ร่วมกับบริษัท ชาญอิสสระ ดีเวล็อปเมนท์ จำกัด (มหาชน) หรือ CI ที่อยู่ระหว่างการก่อสร้างและรอการขาย ได้แก่ โครงการบ้านอิสระบางนา มูลค่า 2,600 ล้านบาท มีจำนวน 43 ยูนิต โดยปัจจุบันมียอดขายแล้ว 12% คาดว่าจะเริ่มทยอยโอนในปีนี้